stanford-oval/wikipedia huggingface dataset:
תרומת התרגום לתחיית העברית המודרנית
חלקו של התרגום בתחיית השפה העברית > רומנים ומחזות

ספרו של הסופר הצרפתי אז'ן סי "מסתרי פריז" תורגם לעברית בשנת 1857 בידי קלמן שולמן. המתרגם נתקל בקושי מיוחד בתרגום ספר זה בשל העובדה כי גיבורי העלילה המתרחשת בשכונות העוני של פריז דיברו בעגת העולם התחתון. הספר בשם "מסתרי פריז / ... חברה בלשון צרפת ביד ... אייזען סי ונעתקה ... לשפת עבר ... ביד קלמן שולמאן" פורסם בהוצאה לאור וילנא-ראם בשנת 1857.
מאיר הלוי לעטעריס (מקס לטריס) פרסם בשנת 1865 בווינה בדפוס שלוסברג & בנדינר את תרגומו לספרו של גתה "פאוסט" תחת השם " בן אבויה: שיר על משובת חיי אלישע בן אבויה אשר הלך בנפלאות ממנו בחקרי לבו ויתמכר לשאול ולשטן המשחית / מאת מאיר הלוי לעטעריס.
תרגומו של יצחק אדוארד סלקינסון ל"אותלו" של שקספיר יצא לאור בשנת 1874 בווינה, בדפוס שפיטצער עט האלטוצווארטה בשם " איתיאל: הכושי מוינעציא / על פי שעקספיר אשר העתיק משפת בריטניא י.ע.ס. עם פתח דבר של פרץ בן משה סמאלענסקין.
בשנת 1878 פרסם סלקינסון את תרגומו לרומיאו ויוליה של שקספיר תחת השם "רם ויעל: על פי שעקספער / אשר העתיק משפת בריטאניה יע"ס.
תופעה נפוצה בסוף המאה ה-19 ובתחילת המאה ה-20 הייתה תרגום חוזר של ספרים ששפתם "התיישנה" במטרה לכלול בו את חידושי הלשון להציע לקורא העברי גרסה משופרת של השפה הכתובה.
המאמצים שתחילתם בתקופת ההשכלה באירופה בסוף המאה ה-19 נמשכו ביתר שאת בארץ ישראל. היישוב היהודי בארץ ישראל עסק ללא הרף בתרגום המציאות היום-יומית של יהודים שעלו מכל קצות תבל, מהשפות השגורות בפיהם לשפה עברית חילונית וחדשה ומודרנית. וכך הצ'וֹלנט, הסכינא והתְבִּית הפכו לחמין והעברית הפכה אט-אט לשפת התקשורת בתוך מגדל הבבל החדש שנוצר.
רבות מן המילים שהוצעו על ידי האקדמיה ללשון העברית ועל ידי מחדשי הלשון לא התקבלו ולא שרדו את מבחן הזמן והשימוש, ורבות מן המילים שהוצעו על ידי "הרחוב" הוכשרו בדיעבד על ידי האקדמיה ללשון. בין המילים שלא התקבלו ונשכחו, נזכיר את "אפסנתין" - שושנה שעירית, או "הדד, תנוט" - הידוע כיום בשם נקר. לעומת זאת מילים כמו יתוש, יונת יער, לענה, נדבך, נדמה שהיו מקובלות בשפה מאז ומעולם.
תוך מאה שנה הפערים שהיו קיימים בין העברית המתחדשת לבין השפות האחרות נסגרו, ואין כיום טקסט בשפה כלשהי או בתחום כלשהו שלא ניתן לתרגמו לעברית המודרנית ברמה הגבוהה ביותר תוך העברה מלאה של משמעותו וסגנונו של טקסט המקור. להמחשת ההתקדמות, להלן שני קטעים קצרים משני תרגומים שבוצעו במרחק של מאה שנה לספרו של ז'ול ורן, מחלוצי סופרי המדע הפופולרי, "20,000 מיל מתחת לפני הים", שיצא לאור בצרפת בשנת 1869.
תרגומו של ישראל זאב שפרלינג משנת 1876:
- כוח אחד עצום, מהיר, מועיל וקל יש, המשמש לכל דורש; הכוח הזה יפיץ אור וחום ויניע כל מוכנות הצולל; הכוח הזה הוא – העלעקטריציטעט.

- העלעקטריציטעט! נזעקתי מתימהון ליבי.

- אומנם כן, אדון פראפעסאר, אבל העלעקטריציטעט שלי איננה כזאת אשר תפעל בעת החזיזים והברקים – הידוע לכל.
ותרגומה של עידית זרטל משנת 1977 לאותו קטע אשר משחזר בצורה מדויקת את סגנון טקסט המקור ומוסר את מלוא המידע בשפה עדכנית ורהוטה:
- יש כוח אחד רב עוצמה, צייתן, מהיר, קל, מתאים לכל השימושים, השולט כאדון באונייתי. הכל נעשה בכוחו. הוא מאיר לי, מחממני, הוא נשמת מכשירי המכניים. כוח זה הוא החשמל.

- החשמל! התפרצתי, מופתע למדי.

- כן אדוני.

- ובכל זאת, ברשותך מהירות תנועה עצומה שאין לה כל קשר לכוח החשמל. עד כה נשארה עוצמת התנועה שלו דלה ביותר ואין היא יוצרת אלא כוחות רפים!

- אדוני הפרופסור, השיבני הקפיטן נמו, החשמל שלי אינו דומה לזה של העולם כולו, וזה כל מה שיכול אני לומר לך, ברשותך.
ראו גם

תחיית הלשון העברית
תנועת ההשכלה היהודית
מלחמת השפות
האקדמיה ללשון העברית
לקריאה נוספת

Ken Frieden, Syracuse University Press, July 25, 2016, Travels in Translation: Sea Tales at the Source of Jewish Fiction (Judaic Traditions in Literature, Music, and Art)
הערות שוליים

↑  נחום סוקולוב, "אליעזר בן-יהודה" בפרויקט בן-יהודה
↑  ההשכלה, באתר מטח
↑  יעקב גורדון, ברום שמיים במגדל פורח, ורשה, 1894
↑  משה אטר (אטינגר), מדוע אנו מדברים עברית, באתר פרויקט בן יהודה, ‏1989
↑  Meirav Reuveny, 'סיפור אנטי מקראי בשפה מקראית': "פאוסט" העברי (1865) והמעבר הבין-תרבותי בעיני קוראים בעברית ובגרמנית // 'An Anti-Biblical Story in a Biblical Language': Hebrew "Faust" (1865) and the Inter-Cultural Transition in the Eyes of German and Hebrew Readers, Chidushim: New Findings in the Research of German and European Jewry // חידושים בחקר תולדות יהודי גרמניה ומרכז אירופה, 2021-01-01
↑  אברהם אורי בן צבי קאוונער, חקר דבר, ורשה, תרכ"ו
↑  פרץ בן משה סמאלענסקין, בקורת תהיה, אדעסה, תרכ"ז
↑  אמנון שמוש, חשמל בתל-אביב, עיתון דבר, 28 ביוני 1974
↑  בן מלך, באתר קטלוג הספרייה הלאומית, ספר סרוק
↑  רובינזון קרוזו, באתר קטלוג הספריה הלאומית. ספר סרוק
↑  סביב הארץ בשמונים יום / ז'ול ורן / אליעזר בן־יהודה - פרויקט בן־יהודה, באתר benyehuda.org
↑  מסתרי פריז, באתר קטלוג הספריה הלאומית, ספר סרוק
↑  בן אבויה, באתר קטלוג הספריה הלאומית, ספר סרוק
↑  איתיאל: הכושי מוינעציא, באתר קטלוג הספריה הלאומית, ספר סרוק
↑  רם ויעל, באתר קטלוג הספריה הלאומית, ספר סרוק
↑  ישראל זאב שפרלינג, במצולות הים, ורשה: בימ"ס תל אביב, 1876
↑  עידית זרטל, 20,000 מיל מתחת לפני הים, ירושלים: כתר הוצאת לאור בע"מ וספריית מעריב, 1977
סיטרואן קסארה

| --- | --- |

 מאפיינים כלליים
 יצרן:  סיטרואן
 שנות ייצור:  1997–2006
 הרכבה:  צרפת צרפת  ספרד ספרד  אורוגוואי אורוגוואי  הרפובליקה העממית של סין הרפובליקה העממית של סין  מצרים מצרים
 מודל קודם:  ZX
 מודל אחריו:  C4
 סיווג:  משפחתית
 פלטפורמה:  שלוש וחמש דלתות וסטיישן
 אורך:  4,190 מילימטר בדגם חמש דלתות
 רוחב:  1,705 מילימטר
 גובה:  1,405 מילימטר
 בסיס גלגלים:  2,540 מ"מ 
 מפרט טכני
 מנוע:  מנוע בנזין בנפחים שונים : 1.4 ,1.6 1.8, 2.0 ליטר, וטורבודיזל בנפח 1.6, 1.9 ו-2.0 ליטר.
 
סיטרואן קסארה (צרפתית: Citroën Xsara) היא מכונית משפחתית מתוצרת חברת סיטרואן הצרפתית. הקסארה היא ממשיכת הדגם סיטרואן ZX ותכנון השילדה שלה מבוסס באופן חלקי על השלדה של ה-ZX. בדומה ל-ZX הקסארה חולקת רכיבים מכניים רבים עם הדגם המקביל של השותפה פיג'ו, ה-306.
לקסארה מספר תצורות: הדגם הבסיסי בתצורת האצ'בק חמש דלתות, דגם שלוש דלתות "קופה" ודגם סטיישן (ברייק). בשנת 1999 הוצגה הקסארה פיקאסו. זהו דגם בתצורת מיניוואן בעל צורה מעוגלת ומרחב פנימי מוגדל. הפיקאסו הייתה התשובה של סיטרואן למתחרה הצרפתית רנו שהציגה ב-1996 את גרסת המגאן סניק.
הקסארה יוצרה מ-1997 ונמכרה ב-1.5 מיליון יחידות עד החלפתה בדגם ה-C4 בשנת 2004. גרסת הפיקאסו המשיכה להימכר תחת השם קסארה פיקאסו על להצגת המחליפה ב-2006, הC4 גראנד פיקאסו, דגם מוגדל בעל שבעה מושבים, בהמשך הוצגה גם גרסת חמישה מושבים. יצור ושווק הקסארה ממשיך בסין, ברישיון של סיטרואן.
בשנת 2000 עברה הקסארה מתיחת פנים ונקראה קסארה-II. מתיחת הפנים כללה הקשחת מתלים לשיפור הניהוג והאחיזה על חשבון הרכות, גרסאות מנועים חזקות, עיצוב החזית מחדש (מגן קדמי ופנסים), ומספר שינויי פנים. ב-2001 נוסף מוט לצד ההגה המאפשר שליטה במערכת השמע מבלי להסיר את הידיים מההגה.
הקסארה משמשת את משטרת יוון בתור ניידת סיור.
קסארה פיקאסו
קסארה ניידת משטרה במשטרת יון
ראו גם

סיטרואן קסארה WRC
תרבות שוודיה

ריקודי עם מסורתיים של חג אמצע הקיץ
ראשית התרבות השוודית בתרבות הסקנדינבית בדומה לשכנתיה הנורדיות. מתקופה זו ידועה המיתולוגיה הנורדית. לאחר קבלת הנצרות הקתולית בסביבות המאה האחת עשרה ספגה שוודיה את השפעות ארצות מערב אירופה. תרבויות שונות השפיעו בתקופות שונות, תחילה היו השפעות אנגליות, במסגרת הפלישות הוויקינגיות לאנגליה. במאה השמונה עשרה הושפעה שוודיה בהנהגת המלך גוסטב השלישי מצרפת ובמאה התשע עשרה מגרמניה.
השוודים מגלים גישה מסורתית כלפי סגנון חייהם ומגוריהם, ומעדיפים מגורים בבתים הצמודים אל הקרקע וקרובים למקורות המים הרבים, לאגמים ולנהרות. רוב האנשים חיים מאז ראשית המאה ה-20 בערים, אולם מקפידים להחזיק בית-קיט באזורי הכפר, ליד אחד הנהרות והיערות, על פי רוב אלו הם צריפי עץ אדמדמים - המזוהים בכל העולם כ"בקתה שוודית".
החברה השוודית היא חילונית באופייה, אם כי עד למאה העשרים ואחת למדינה הייתה דת רשמית - לותרניזם. שוודיה ניצבת בראש המדינות השוויוניות ביחסן לנכים, נשים, מיעוטי מגדר ומיעוטים אתניים באירופה ובעולם. החוק השוודי מעודד השתתפות שווה בנטל המשפחתי בין הגבר והאישה.
ספורט ונופש

צפיפות האוכלוסייה הנמוכה, והעובדה שהטבע השוודי הוא רחב-ידיים, הביאו להתפתחות של תרבות מחנאות וטיולים המקיפה את כל חלקי הארץ ובמיוחד את הצפון הבתולי ואת ארכיפלג האיים, כאשר בחודשי הקיץ זוהי צורת הבילוי המועדפת. עיקרון אָלְמֵנְס רֵט, זכות הגישה הציבורית, המאפשרת לכל אדם, בכל מקום במדינה, להקים אוהל בכל שטח ובלבד שהשטח אינו פרטי, ולקטוף פרחים ופירות יער באין מפריע.
בחודשי החורף נוהגים השוודים להחליק על האגמים הקפואים או לאורך החוף. כמו כן פופולריים אתרי הסקי ברמות מערב-המרכז, הקרובות לגבול עם נורווגיה.
כדורגל והוקי קרח הם שני ענפי הספורט הנפוצים ביותר, ויותר ויותר נשים משתתפות בהם כיום. נבחרת שוודיה בכדורגל זכתה להצלחה גדולה בגביע העולם בכדורגל. פעם אחת היא סיימה במקום השני, ב-1958 כשאירחה את הטורניר, והפסידה לברזיל במשחק הגמר, ופעמיים היא סיימה במקום השלישי (ב-1950 וב-1994).
ההופעה הטובה ביותר של נבחרת שוודיה באליפות אירופה בכדורגל הייתה ב-1992 כשאירחה את הטורניר, והעפילה עד לשלב חצי הגמר. כמו כן, זכתה הנבחרת במדליית הזהב במשחקים האולימפיים ב-1948. באליפות המדינות הנורדיות בכדורגל, זכתה תשע פעמים. נבחרת שוודיה בכדורגל נשים נחשבת לאחת מנבחרות הנשים הטובות בעולם, והיא זכתה פעם אחת באליפות אירופה וסיימה שנייה בגביע העולמי ב-2003. כמו כן זכתה שלוש פעמים בגביע אלגארבה. ליגת העל השוודית, היא ליגה מקצוענית בה משחקים 16 מועדונים, והיא מבוססת על שיטת עלייה וירידה עם ליגת המשנה, הסופרטן. העונה נמשכת מסוף מרץ או תחילת אפריל עד לתחילת נובמבר, כאשר כל קבוצה מה-16 משחקת 30 משחקים בעונה.
פולקלור

הפולקלור השוודי עדיין תופס מקום בחיים היומיום בשוודיה. לדוגמה הצבה של מכשפת מטבח במטבחים ודלתות הבית.
כיתר העמים הנורדים רווחת האמונה בקיומם של טרולים, כמביאי מזל טוב או מזל רע, וגם ניתן לראות שוודים העונדים שרשרת, הפטיש מיולניר של תור. אמונה עממית נוספת גורפת כי אין לאכול ממתקים במהלך השבוע, ולכן יום שבת ידוע כיום אכילת הממתקים.[דרוש מקור]
אמנות וספרות

בעקבות תרגום הביבליה לשוודית בשליחות המלך גוסטב ואסה (התנך של גוסטב ואסה) והבאת הרפורמציה הפרוטסטנטית לשוודיה, עברה השפה השוודית סטנדרטיזציה והחלה להיכתב בה ספרות (עד אז לטינית הייתה מקובלת כשפת כתיבה). יוהאן אוגוסט סטרינדברג נחשב לאחד הסופרים השוודים המרכזיים ואחד מאבות התיאטרון המודרני. עבודותיו משתייכות לשני זרמים עיקריים באומנות: נטורליזם ואקספרסיוניזם.
בין סופרי הילדים הידועים בעולם נמנים אסטריד לינדגרן שסדרת ספריה על בילבי תורגמה לשפות רבות ועל שמה פרס בינלאומי לספרות ילדים. סלמה לגרלף הייתה סופרת שוודית והאישה הראשונה שזכתה בפרס נובל לספרות שכתבה לילדים ומבוגרים. ספרה הידוע הוא מסע הפלאים של נילס הולגרסון. במאה העשרים ואחת נודעו סופרי המתח הנינג מנקל וסטיג לרסון.
פרס נובל לספרות מוענק מדי שנה, החל משנת 1901. האקדמיה השוודית, שהוקמה ב-1786 בידי המלך גוסטב השלישי בהשראת האקדמיה הצרפתית, היא זו הקובעת את זהות מקבל הפרס שנחשב ליוקרתי בעולם הספרות. שמונה סופרים שוודים קיבלו את הפרס.
צורת תיאטרון קומי חובבני שנוצרה בשוודיה היא הספקס.
אמנים שוודים רבים זכו להצלחה חוצת יבשות, בהם הידועים הם הבמאי אינגמר ברגמן, להקת אבבא, שתקליטיה נמכרו בלמעלה מ-300 מיליון עותקים, ולהקת רוקסט. בעשור השני של המאה העשרים ואחת שוודים ידועים בתרבות הפופולרית בעולם היו הדיג'יי אביצ'י ואושיית היוטיוב פיודיפאי.
אמנות וספרות > שוודיה באירוויזיון

שוודיה נטלה חלק באירוויזיון 59 פעמים החל מהצטרפותה לתחרות ב-1958, והיא נעדרה מהתחרות שלוש פעמים ב-1964, 1970 ו-1976.
החל מ-1959 השיר השוודי לתחרות נבחר באמצעות תחרות טלוויזיה שנתית אשר נקראת "מלודיפסטיבלן". נכון ל-2024, שוודיה היא המדינה הנורדית המצליחה ביותר בתחרות, כאשר היא ניצחה 7 פעמים ב-1974, 1984, 1991, 1999, 2012, 2015, 2023. נכון לשנת 2023, שוודיה נמצאת בתיקו במספר הניצחונות בתחרות עם אירלנד, שקבעה את השיא ל שבע זכיות כבר בשנת 1996.
אמנות וספרות > מוזיאונים בולטים

על המוזיאונים הבולטים המשקפים את התרבות השוודית נמנים:
מוזיאון האמנות של גטבורג
מוזיאון האמנות של מאלמה
המוזיאון היהודי בסטוקהולם
המוזיאון להיסטוריה של הטבע (סטוקהולם)
מוזיאון ואסה
טירת מאלמה
מוזיאון ההיסטוריה הצבאית והמלכותית של שוודיה
המטבח השוודי

המטבח השוודי עושה שימוש רב בחומרי הגלם הטבעיים הרבים המצויים בארץ, בחופיה ובמקורות המים שלה, והמנות המסורתיות שלו אהובות מאוד בממלכה. אלה כוללות את דג ההרינג; כדורי בשר ברוטב עם ריבת פירות יער ותפוחי אדמה; נקניקיית פאלון מדלרנה; לחם שיפון וקרקרים - אותם נהוג לאכול עם גבינה קשה, ושימוש רב בשמיר. בצפון מכינים נקניק מיובש מבשר האייל. ב-"Fettisdagen", "יום שלישי השמן", היום שלפני יום רביעי של האפר, נהוג לאכול עוגות מתוקות בשם "סמלה" (Semla). ב־25 במרץ מונהג יום הוופל בשוודיה (בשוודית, våffeldagen) אשר נהוג לאכול ופל. בעבר היה ידוע בשם חג הבשורה. עונת ציד סרטן הנהרות נחגגת בסוף הקיץ במסיבת סרטן הנהרות, בה הוא נאכל מורתח במי מלח ומתובל בשמיר טרי.
סמרגוסבורד הוא מונח קולינרי שוודי שזכה לפרסום רב. מדובר בסעודת מזנון עשירה הכוללת שלל מנות חמות וקרות, גבינות, דגים ובשרים סמרגוסבורד מוגש בעיקר בעונת החורף לאורך תקופת עונת חג המולד.
צריכת משקאות כהילים נתונה לפיקוח הדוק של המדינה. משקאות המכילים יותר מ-3.5% אלכוהול נמכרים בלעדית ברשת המונופול הממשלתי, סיסטם בולגט (Systembolaget (אנ')), והצריכה מעוגנת בחוקים נוקשים. סיסטם בולגט מהווה את אחד המונופולים הבודדים שנשארו בשוודיה לאחר תקופת ההפרטה הגדולה שנעשתה בשנות ה-90. משקאות מסורתיים הם מסוג ברנווין (Brännvin, "יין שרוף"), הקרוב לוודקה, ובאירועי חג נוהגים לשתות אותם כשנאפס (כוס קטנה של משקה מחוזק ולעיתים מתובל). אקווביט (Akvavit) הוא ברנווין עם תוספת קימל ושמיר. יין מתובל (Glögg) נפוץ בעיקר סביב חג המולד והשנה החדשה ונהוג להגישו חם.
המטבח השוודי > פיקה (fika)

הפסקת קפה השוודית נקראת ה"פיקה" (בשוודית: fika), שמשמשת "הפסקת קפה ועוגה" באמצע יום העבודה (בנוסף להפסקת הצהריים).
ה"פיקה", מעוגנת בחוקי העבודה בשוודיה, מתוארת כ"הכמוסה הלוכדת במדויק את תרבות העבודה המקומית". במרבית מקומות העבודה בשוודיה, "פיקה" היא חלק מלוח הזמנים ופעם בשבוע כל המשרד יוצא לחצי שעה של קפה ועוגה על חשבון העבודה.
חגים ואירועים מקומיים

| תאריך | שם עברי | שם מקומי | הערות |
| --- | --- | --- | --- |
| 1 בינואר | סילבסטר | Ny år | מציין את תחילת השנה בזיקוקי דינור וחגיגות ברחובות ובפאבים. בימי שלג כבדים שנופלים בחג נוהגים לערוך את החגיגות בבית |
| 6 בינואר | חג ההתגלות | Trettondedag |  |
| משתנה | פסחא | Påsk | ביום חמישי הקדוש ילדים שוודים יוצאים מחופשים לקבצנים ועוברים דלת דלת ומבקשים ממתקים. בחג עצמו נוהגים לצבוע ביצים ולקשט איתם ונוצות את העצים על פי המסורות העממית מכשפת המטבח מחלקת סלסלות ביצים וממתקים לילדים ביום החג. |
| 30 באפריל | ליל ולפורגה | Valborg | חג המדורות השוודי |
| משתנה | חג העלייה | Kristi himmelsfärdsdag |  |
| 1 במאי | אחד במאי (יום העבודה) | Första maj |  |
| משתנה | פנטקוסט | Pingst söndagen |  |
| 6 ביוני | יום הדגל | Flaggdagen |  |
| 21 ביוני | אמצע הקיץ | Midsommar | חג תרבותי בשוודיה נוהגים להציב mejsång עמוד מקושט שסביבו רוקדים ריקודי עם. נוהגים לאכול ארוחה משפחתית בחיק הטבע ולעשות על האש. |
| אוגוסט | מסיבת סרטן הנהרות | kräftskiva | "חגיגות סרטן הנהרות" היא תקופה לאורך חודש אוגוסט הנחגגת בארצות סקנדינביות בסעודה חגיגית עם קישוטי נייר בצורת ירח ואכילת סרטנים . |
| 1 בנובמבר | ליל כל הקדושים | Alla helgons dag | נחגג ב-31 באוקטובר עד ה-2 בנובמבר, בדרך כלל כיום זיכרון למתים, אך עם זאת משנות ה-90 החלו מנהגי ליל כל הקדושים האמריקאים לחדור לתרבות השוודית, וכיום נחגג החג כמעט בצורה זהה למקבילו באמריקה. |
| 13 בדצמבר | יום לו'יצה הקדושה | Santa lucia dag | בלילה של 13 בדצמבר יוצאים ילדים מחופשים לסנטות ונושאי כוכב יחד עם ילדות הלבושות בכתר נרות ושירים לאורך הרחובות בכפריים ובערים את השיר סנטה לוצ'יה לכבוד הקדושה. |
| 25 בדצמבר | חג המולד | Juldagen | נחגג בהצבת עץ חג המולד מקושט ארוחה משפחתית שנקראת סמרגוסבורד ויולתומטה (סנטה קלאוס) מחלק מתנות. |
| 31 בדצמבר | ערב הסילבסטר | Nyårsafton |  |
נימוסים והליכות

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה. הסיבה היא מבוסס על מקור לא מתאים ומכיך קביעות נחרצות.
הנימוס בשוודיה מחייב חליצת הנעליים כשהם מגיעים לבית של מישהו אחר, והשארתן בכניסה.
ביטוי ידוע בשוודית הוא "לאגום" (בשוודית: Lagom), שמשמעו המילולי "להשתלב". בתרגום חופשי, משמעו "לא הרבה מדי ולא קצת מדי; ללכת בעדינות בדרך האמצע, לא להגזים, לא לבלוט, להיות בסדר עם כולם, לא לקחת יותר מכפי חלקך". גישה זו מקורה בעקרונות הלותרניזם.
ראו גם

כלכלת שוודיה
הערות שוליים

↑  עמי וטורי, ככה זה נראה בשבדיה, באתר "העוקץ", 16 באוקטובר 2016
פאולינה פוגל, מדוע עזבתי את גן העדן השוודי, באתר הארץ, 19 בינואר 2008
↑  רונית ורד, חג מולד שוודי רק ב-16 מנות, באתר הארץ, 22 בדצמבר 2012
↑   רוני קשמין, פיקה: המאפייה הסקנדינבית הראשונה במזרח התיכון נפתחה בתל אביב, באתר הארץ, 21 במאי 2018
↑   הניו יורק טיימס, הצעה בשוודיה: לתת לעובדים הפסקת סקס בת שעה בכל יום, באתר TheMarker‏, 24 בפברואר 2017
↑  Guardian staff reporter, Lagom might be just enough to save us all, The Guardian, ‏3 בינואר 2017
יון לונדוויק בתל אביב-יפו (2019)
מוזיאון האמנות של מאלמה
ארוחת כדורי בשר שוודית מסורתית המוגשת עם פירה או כדורי פירה, ריבת פירות יער לרוב אוכמניות, רוטב וחמוצים.
עובד מכרה בשוודיה ב"פיקה", 1901
תקנת דבלין

תקנת דבלין (תקנה 604/2013 של האיחוד האירופי; לעיתים מכונה "אמנת דבלין" או "תקנת דבלין השלישית") היא חוק של האיחוד האירופי שקובע את נוהל בקשת המקלט של כל מבקש מקלט באיחוד האירופי בכפוף לאמנת ז'נבה בדבר מעמדם של פליטים. התקנה קובעת איזה מדינה אחראית לקליטתו של כל מבקש מקלט. בדרך כלל המדינה האחראית היא המדינה הראשונה אליה נכנס מבקש המקלט.
רקע

מדינות רבות בדרום מזרח אירופה מכונות "מדינות שער" מכיוון שהן יעדם הראשון של פליטים ממדינות עניות, מדינות בהן קיימים סכסוכים פוליטיים או מדינות בהן קיימת רדיפה על רקע פוליטי, ולאחרונה (2015) - פליטים ממדינות בהן קיימות מלחמות אזרחים. בין מדינות אלו ישנן מדינות באפריקה (ביניהן סודאן ולוב), במזרח התיכון (ביניהן פליטים על רקע רדיפה פוליטית ממדינות חצי האי ערב, פליטי מלחמת האזרחים בסוריה ופליטים מעיראק) וכן פליטים ממדינות באזורים אחרים בעולם (כגון אפגניסטן).
בין מדינות השער נמצאות מדינות השוכנות לחופי הים התיכון ולפיכך מהוות יעד להגירה, בין אם באמצעים יבשתיים או ימיים. בין מדינות אלה נמצאות יוון, מדינות יוגוסלביה לשעבר, בעיקר מקדוניה וסרביה, וכן איטליה והונגריה.
מטרה

התקנה קובעת שכל פליט שמגיש בקשה למקלט צריך להגישה במדינה האירופאית הראשונה אליה הגיע.
התקנה נועדה למנוע מצב שבו פליט מגיע למדינה בה חוקי ההגירה נוקשים באופן יחסי (למשל איטליה או הונגריה), עובר ממנה למדינה בה חוקי ההגירה מקלים באופן יחסי (למשל גרמניה או הולנד), ובה מגיש את בקשת ההגירה, ביודעו שבמדינה זו רבים יותר סיכוייו לקבל מקלט. ב-2013 האשימה ממשלת גרמניה את ממשלת איטליה בהפרת התקנה על ידי שילוח חשאי של מאות מהגרים לגרמניה. ב-2014 קבע בית המשפט האירופאי לזכויות אדם כי איטליה הפרה את התקנה בכך שהעבירה פליטים ליוון.
חתימה

התקנה נחתמה בדבלין בשנת 1990 ונכנסה לתוקף בשנת 1997 כשחתמו עליה בלגיה, דנמרק, צרפת, גרמניה, יוון, אירלנד, איטליה, לוקסמבורג, הולנד, פורטוגל, ספרד ובריטניה. במהלך השנה שלאחר מכן הצטרפו לחותמות גם אוסטריה, שוודיה, ופינלנד. עוד הצטרפו לחותמות על התקנה גם מדינות שאינן חברות האיחוד האירופי, נורווגיה ואיסלנד.
ביקורת

הפיקוח על המהגרים לשם יישום תקנת דבלין נעשה באמצעים כגון לקיחת טביעת אצבע ביומטרית, צעד המעורר התנגדויות של ארגוני זכויות אדם, וזאת כחלק מהמחלוקת על יישום הזיהוי הביומטרי.
יש סתירה לכאורה בין תקנת דבלין לבין אמנת שנגן, לפיה מוסרים מחסומי המעבר בין המדינות החברות באיחוד האירופי ולפיכך, על פי טענותיהם של פליטים רבים, אין מניעה כלשהי על מעבר בין הגבולות הלאומיים השונים בתוך האיחוד האירופי, גם לגבי פליטים. טענה זו נתמכת על ידי ממשלותיהן של חלק ממדינות האיחוד האירופי, בעיקר מדינות שער.
הערות שוליים

↑  'איטליה נתנה למהגרים כסף ואמרה: סעו לגרמניה', באתר ynet, 29 במאי 2013
↑  "בית המשפט האירופאי לזכויות אדם: איטליה הפרה את האמנה האירופאית בהחזירה באופן אוטומטי מבקשי מקלט ליוון" - באתר שיתוף הידע של המרכז לזכויות פליטים באוניברסיטת תל אביב
↑  עמית לוינטל‏, בין דאעש לגרמניה: כך הפכה הונגריה לדלת של המהגרים לאירופה, באתר וואלה, 2 בספטמבר 2015
| --- | --- |
בקרת זהויות :  GND: 4652309-1 
ערך זה הוא קצרמרבנושא האיחוד האירופי ובנושא חוק ומשפט. אתם מוזמנים לתרום לוויקיפדיה ו.
סוכן ביטוח

סוכן ביטוח הוא אדם העוסק במכירה של פוליסות ביטוח, כנציג של חברת הביטוח המוציאה את הפוליסה, ובמתן שירות ראשוני למבוטח בעת הגשת תביעה לחברת הביטוח. סוכן ביטוח פועל כעצמאי, או במסגרת סוכנות ביטוח המעסיקה סוכנים רבים. הכנסותיו של סוכן הביטוח מבוססות על עמלות שהוא מקבל מחברת הביטוח בהתאם להיקף מכירותיו.
בישראל

רישוי סוכני ביטוח מוסדר בחוק הפיקוח על שירותים פיננסיים (ביטוח), התשמ"א-1981. בהתאם לחוק זה, פעילות כסוכן ביטוח בישראל מצריכה רישיון, שאותו נותנת רשות שוק ההון, ביטוח וחיסכון, לאחר תקופת התמחות ועמידה בבחינות מתאימות. הרישיון הוא בשלושה תחומי התמחות:
סוכן ביטוח כללי
סוכן ביטוח ימי
סוכן ביטוח פנסיוני
כדי להפוך לסוכן ביטוח בעבור אחד משלושת הרישיונות הללו, על כל סוכן ביטוח שעבר את הבחינות הבסיס יש לעבור התמחות בת חצי שנה אצל מאמן שהוא בעל רישיון לאותו תחום.
הרישיון הוא משני סוגים:
רישיון ליחיד
רישיון לתאגיד
פעילותו של סוכן הביטוח מוסדרת בחוק חוזה הביטוח, התשמ"א-1981. בחוק זה מוגדר סוכן ביטוח: "מי שעוסק בתיווך ביטוחים בין מבוטחים לבין מבטחים", ונקבע מעמדו כמקשר בין המבטח למבוטח:
לעניין המשא ומתן לקראת כריתתו של חוזה הביטוח ולעניין כריתת החוזה, יראו את סוכן הביטוח כשלוחו של המבטח, זולת אם פעל כשלוחו של המבוטח לפי דרישתו בכתב.
לעניין חובת הגילוי בכריתת חוזה הביטוח, יראו את ידיעת סוכן הביטוח לגבי העובדות הנכונות של עניין מהותי כידיעת המבטח.
לעניין קבלת דמי הביטוח נחשב סוכן הביטוח שתיווך בביטוח או שצוין בפוליסה כסוכן הביטוח, כשלוחו של המבטח, זולת אם הודיע המבטח למבוטח בכתב כי אין לשלמם לאותו סוכן.
לעניין מתן הודעות של המבוטח ושל המוטב למבטח נחשב סוכן הביטוח שתיווך בביטוח או שצוין בפוליסה כסוכן הביטוח, כשלוחו של המבטח, זולת אם הודיע המבטח למבוטח ולמוטב בכתב כי יש לשלוח הודעות למען אחר.
מאחר שסוכני ביטוח רבים עובדים רק עם חברה אחת או שתיים (נכון לשנת 2020, כ-85% מהסוכנים), בסוף העשור השני של המאה ה-21 החלה רשות שוק ההון לקדם מודל בשם הסוכן האובייקטיבי, במטרה לתמרץ אותם אף יותר להעדיף את האינטרסים של הלקוחות על פני אלו של חברות הביטוח. על פי המודל, תיווצר הבחנה בין "סוכן קשור" שבעל זיקה לחברה עיקרית ופועל איתה בשיתוף פעולה הדוק יחסית, לבין "סוכן אובייקטיבי" שעובד מול מגוון חברות ויעבוד על בסיס עמלה אחידה שיקבלו מהלקוח עצמו או באופן אחיד מהחברות עצמן. הרשות מקדמת מודל זה במקרים שונים, למשל, במתן היתרים לחברות נוספות להיכנס לשוק הביטוח המקומי. החל מ-1 במרץ 2021 נכנסה לתוקפה רפורמה לפיה סוכן ביטוח שלמעלה מ-40% מהכנסותיו מגיע מחברה מסוימת, מחויב להצהיר על זיקתו לחברה בפני לקוחותיו.
ראו גם

לשכת סוכני ביטוח בישראל
הערות שוליים

↑  מודעה בעיתון
↑  רחלי בינדמן, התוכנית של ברקת: סוכני הביטוח יקבלו עמלות מהלקוחות, באתר כלכליסט, 11 במרץ 2019
↑  סוכן אוביקטיבי || ישראכרט קיבלה רישיון סוכנות ביטוח - תפעל במודל הסוכן האובייקטיבי, באתר Funder
1 2  אלמוג עזר, מהשבוע הבא: סוכנים יחויבו לדווח ללקוחותיהם על זיקתם לחברת ביטוח, באתר כלכליסט, 24 בפברואר 2021
↑  אלי אופיר, מנכ"ל יונט, שלמה אייזיק, לפאנדר: "נכון להיום, אין לנו אפשרות לעמוד בתנאי חוזר הצירוף!", באתר Funder, ‏02/03/2021
| --- | --- |
בקרת זהויות :  NLI: 987007543294905171  BNE: XX531790  LCCN: sh85064850  NKC: ph288770 
דרושים סוכנים לחברת ביטוח חיים
מודעה בעיתון הארץ, 29 ביולי 1924
תת-חבורת הקומוטטורים

במתמטיקה ובמיוחד באלגברה מופשטת, תת חבורת הקומוטטורים  G' של חבורה  G היא התת-חבורה הנוצרת על ידי כל הקומוטטורים של איברים בחבורה. תת-חבורת הקומוטטורים מודדת עד כמה החבורה היא אבלית: היא טריוויאלית אם ורק אם החבורה אבלית, ובאופן כללי יותר, המנה  G/G' היא המנה האבלית הגדולה ביותר של  G.
איבר כללי בתת-חבורת הקומוטטורים הוא מכפלה כלשהי של קומוטטורים. קיים אפיון נוסף, לפיו איבר כללי של תת-חבורת הקומוטטורים הוא מכפלה שעל ידי סידור מחודש היא היחידה. כלומר מכפלה   g_{1}\cdot g_{2}\cdot \dots \cdot g_{n} שכך שיש תמורה  \pi  המקיימת  g_{\pi (1)}\cdot g_{\pi (2)}\cdot \dots \cdot g_{\pi (n)}=e כאשר  e הוא איבר היחידה בחבורה.
הגדרה

הקומוטטור של שני איברים  g,h בחבורה  G הוא האיבר  [g,h]=ghg^{-1}h^{-1}. תת-חבורת הקומוטטורים של  G היא החבורה הנוצרת  \langle [h,g]|h,g\in G\rangle . את החבורה המתקבלת מסמנים  G' או  [G,G]. הסימון האחרון רומז שלחבורה יש תפקיד כפול בהגדרת הקומוטטור, מה שמאפשר הכללה: אם  A,B תת-חבורות נורמליות של  G, אז  [A,B] היא תת-החבורה הנוצרת על ידי כל הקומוטטורים  [a,b] עבור  a\in A,b\in B; זו תת-חבורה נורמלית גם של  A וגם של  B.
תכונות

תת-חבורת הקומוטטורים היא התת-חבורה נורמלית הקטנה ביותר כך שחבורת המנה  G/G' היא אבלית. כלומר, לכל תת-חבורה נורמלית  N של  G, המנה  G/N אבלית אם ורק אם  G'\subseteq N. זהו למעשה אפיון שקול לתת-חבורת הקומוטטורים. חבורת המנה  G/G' נקראת האבליזציה של  G.
מכיוון שהומומורפיזם  f:G\to H מעביר קומוטטור לקומוטטור, מתקיימת ההכלה  f(G')\subset H'. בפרט עבור חבורות מנה ביחס להומומורפיזם המנה, ניתן לחשב ש- [A/N,B/N]=[A,B]N/N ובפרט  (G/N)'=G'N/N.